CELEX: 32016D0339
Language: da
Date: 2016-03-08 00:00:00
Title: Kommissionens gennemførelsesafgørelse (EU) 2016/339 af 8. marts 2016 om harmonisering af frekvensbåndet 2010-2025 MHz for bærbare eller mobile trådløse videoforbindelser og trådløse kameraer til brug ved programproduktion og ved særlige begivenheder (meddelt under nummer C(2016) 1197) (EØS-relevant tekst)

10.3.2016   
            
            
               DA
            
            
               Den Europæiske Unions Tidende
            
            
               L 63/5
            
         KOMMISSIONENS GENNEMFØRELSESAFGØRELSE (EU) 2016/339
   af 8. marts 2016
   om harmonisering af frekvensbåndet 2 010-2 025 MHz for bærbare eller mobile trådløse videoforbindelser og trådløse kameraer til brug ved programproduktion og ved særlige begivenheder
   
      
         (meddelt under nummer C(2016) 1197)
      
   
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3,
   ud fra følgende betragtninger:
   
               (1)
            
            
               Anvendelsen af frekvensbåndene 1 900-1 980 MHz, 2 010-2 025 MHz og 2 110-2 170 MHz (samlet: »2 GHz-båndene«) har været koordineret i henhold til Europa-Parlamentets og Rådets beslutning nr. 128/1999/EF (2). Denne beslutning udløb den 22. januar 2003, men medlemsstaterne anvender fortsat disse frekvensbånd på harmoniseret vis.
            
         
               (2)
            
            
               Anvendelsen af de parrede delbånd 1 920-1 980 MHz og 2 110-2 170 MHz er efterfølgende blevet harmoniseret efter Kommissionens gennemførelsesafgørelse 2012/688/EU (3) i overensstemmelse med den teknologiske udvikling og principperne om teknologi- og tjenesteneutralitet.
            
         
               (3)
            
            
               Den uparrede del af de jordbaserede 2 GHz-bånd, der omfatter frekvensbåndene 1 900-1 920 MHz og 2 010-2 025 MHz, som er blevet tildelt mobiloperatører i Unionen, er i over ti år forblevet uudnyttet til mobilnet i de fleste medlemsstater, hvorfor værdifulde frekvensbånd er blevet underudnyttet. Denne underudnyttelse retfærdiggør nye harmoniseringsforanstaltninger for at sikre, at frekvensbåndene anvendes effektivt og hensigtsmæssigt i overensstemmelse med målsætningerne i det flerårige radiofrekvenspolitikprogram (4). Disse foranstaltninger har navnlig til formål at sikre tilstrækkeligt frekvensbånd til brug ved programproduktion og ved særlige begivenheder (PMSE) i overensstemmelse med det indre marked og målsætningen om adgang til kultur og om at udvikle civilbeskyttelse og katastrofehjælp.
            
         
               (4)
            
            
               På grundlag af Kommissionens mandat, der blev udstedt i 2011 efter artikel 4, stk. 2, i beslutning nr. 676/2002/EF om tekniske vilkår for mulighederne for harmoniseret brug af frekvenser til trådløse radiomikrofoner og trådløse videokameraer (5), indgav Den Europæiske Konference af Post- og Teleadministrationer (CEPT) sin rapport 51 (6), hvori 2 010-2 025 MHz-båndet og andre frekvensbånd identificeres som mulige nye frekvensbånd for trådløse kameraer og videoforbindelser med forbehold af yderligere studier. Kommissionen udstedte derfor yderligere et mandat til CEPT i oktober 2012 (7) om gennemførelse af studier om harmoniserede tekniske vilkår for frekvensbåndene 1 900-1 920 MHz og 2 010-2 025 MHz i EU. Den 6. marts 2015 offentliggjorde CEPT på grundlag af dette mandat sin rapport 52 (8), hvori der identificeres alternative potentielle anvendelser for disse uparrede jordbaserede 2 GHz-bånd til gennemførelse af de politikker, som fremhæves i det flerårige radiofrekvenspolitikprogram i forbindelse med PMSE samt civilbeskyttelse og katastrofehjælp.
            
         
               (5)
            
            
               Som det fremgår af rapporterne fra CEPT, kan kategorierne af bærbare eller mobile trådløse videoforbindelser og trådløse kameraer, som kan anvendes ved programproduktion og ved særlige begivenheder (»video-PMSE«), blandt andet omfatte trådløse kameraer såsom håndholdte eller monterede kameraer med sender, der er integreret eller kan klipses på, strømforsyninger og antenne til transmission af videoer i professionel kvalitet sammen med lydsignaler over korte afstande, enten i eller uden for direkte sigtlinje, bærbare videoforbindelser via små sendere til brug over større afstande, typisk op til to kilometer, og bærbare videoforbindelser såsom videotransmissionssystemer med radiosender og -modtager monteret i eller på motorcykler, motorcykler beregnet til løb, cykler, biler, både, helikoptere, luftskibe eller andre luftfartøjer, hvor en eller begge forbindelsesterminaler kan anvendes i bevægelse.
            
         
               (6)
            
            
               Anvendelsen af frekvensbåndet 2 010-2 025 MHz til videoforbindelser og trådløse kameraer er forbundet med de tekniske og økonomiske fordele, der kommer af det tilgrænsende frekvensbånd 2 025-2 110 MHz, som også anvendes til sådanne forbindelser og trådløse kameraer i en række medlemsstater, og som i anbefaling 25-10 (9) fra Den Europæiske Radiokommunikationskomité identificeres som et anbefalet afstemningsområde. Med udgangspunkt i CEPT's rapport 52, hvori det bekræftes, at video-PMSE kan fungere i frekvensbåndet 2 010-2 025 MHz under samme tekniske vilkår, som dem, der finder anvendelse på brug af PMSE i frekvensbåndet 2 025-2 110 MHz, kan frekvensbåndet for videoforbindelser og trådløse kameraer udvides fra et frekvensområde på 85 MHz til 100 MHz.
            
         
               (7)
            
            
               Selv om frekvensbåndet 2 010-2 025 MHz i de fleste medlemsstater enten ikke er blevet tildelt til eller ikke er blevet udnyttet af mobiloperatører i mange år, udnyttes båndet nogle steder af eksisterende tjenester; dette forhold kan kræve en fleksibel tilgang og lokale foranstaltninger, der tager hensyn til faktorer såsom det sted, hvor frekvensbåndet anvendes, samt de tekniske karakteristika ved anvendelse af frekvensbåndet 2 010-2 025 MHz til video-PMSE, både i den relevante og i tilgrænsende medlemsstater.
            
         
               (8)
            
            
               Desuden bør frekvensbåndet 2 010-2 025 MHz for video-PMSE være tilgængeligt på et ikke-eksklusivt grundlag, så medlemsstater på nationalt grundlag kan tillade brug af det frekvensbånd til andre anvendelser såsom civilbeskyttelse og katastrofehjælp eller midlertidige punkt-til-punkt-videoforbindelser eller industrielle kameraer, hvis disse anvendelser er i overensstemmelse med de tekniske parametre i denne afgørelse.
            
         
               (9)
            
            
               Harmoniserede vilkår på tværs af EU ville bidrage til at etablere et effektivt indre marked for sådanne anvendelser og give anledning til stordriftsfordele og fordele for både EU-borgerne og EU's virksomheder i overensstemmelse med direktivet om radio- og teleterminaludstyr (Europa-Parlamentets og Rådets direktiv 1999/5/EF) (10) og radioudstyrsdirektivet (Europa-Parlamentets og Rådets direktiv 2014/53/EU) (11).
            
         
               (10)
            
            
               For også på langt sigt at sikre at frekvensbåndet 2 010-2 025 MHz anvendes effektivt, bør medlemsstaterne løbende undersøge dets anvendelse og meddele Kommissionen resultaterne af disse undersøgelser.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra Frekvensudvalget —
            
         VEDTAGET DENNE AFGØRELSE:
   Artikel 1
   Denne afgørelse har til formål at harmonisere de tekniske vilkår for adgang til og effektiv anvendelse af frekvensbåndet 2 010-2 025 MHz til video-PMSE på et ikke-eksklusivt grundlag.
   Artikel 2
   I denne afgørelse forstås ved video-PMSE bærbare eller mobile trådløse videoforbindelser og trådløse kameraer til brug ved programproduktion og ved særlige begivenheder.
   Artikel 3
   Medlemsstaterne udpeger og gør hurtigst muligt og senest seks måneder efter meddelelsen af denne afgørelse frekvensbåndet 2 010-2 025 MHz tilgængeligt for video-PMSE på et ikke-eksklusivt grundlag i overensstemmelse med parametrene i bilaget.
   Viser det sig, at der er interferens mod andre typer frekvensbrugere eller tjenester, som har ret til at anvende frekvensbåndet 2 010-2 025 MHz på den dato, hvor denne afgørelse træder i kraft, kan medlemsstaterne begrænse brugen af video-PMSE i den relevante del af frekvensbåndet i afgrænsede geografiske områder i overensstemmelse med bilaget.
   Artikel 4
   Medlemsstaterne undersøger løbende anvendelsen af frekvensbåndet 2 010-2 025 MHz og meddeler Kommissionen resultaterne af disse undersøgelser, herunder enhver oplysning om ændring eller tilbagekaldelse af brugsretten, for at muliggøre en rettidig revision af denne afgørelse, hvor det er nødvendigt.
   Artikel 5
   Denne afgørelse er rettet til medlemsstaterne.
   
      Udfærdiget i Bruxelles, den 8. marts 2016.
      
         
            På Kommissionens vegne
         
         Günther OETTINGER
         
            Medlem af Kommissionen
         
      
   
   
      (1)  EUT L 108 af 24.4.2002, s. 1.
   
      (2)  Europa-Parlamentets og Rådets beslutning nr. 128/1999/EF af 14. december 1998 om koordineret indførelse af et mobilt og trådløst kommunikationssystem (UMTS) af tredje generation i Det Europæiske Fællesskab (EFT L 17 af 22.1.1999, s. 1).
   
      (3)  Kommissionens gennemførelsesafgørelse 2012/688/EU af 5. november 2012 om harmoniseret anvendelse af frekvensbåndene 1 920-1 980 MHz og 2 110-2 170 MHz til jordbaserede systemer, der kan levere elektroniske kommunikationstjenester i Unionen (EUT L 307 af 7.11.2012, s. 84).
   
      (4)  Europa-Parlamentets og Rådets afgørelse nr. 243/2012/EU af 14. marts 2012 om indførelse af et flerårigt radiofrekvenspolitikprogram (EUT L 81 af 21.3.2012, s. 7).
   
      (5)  Mandat til CEPT af 15. december 2011, RSCOM11-59 final.
   
      (6)  De tekniske forudsætninger for at sikre vedvarende drift af trådløse videokameraer, rapport godkendt af CEPT's udvalg for elektronisk kommunikation den 8. november 2013.
   
      (7)  RSCOM12-17 rev 3 vedtaget den 10. oktober 2012.
   
      (8)  Rapport 52 fra CEPT til Europa-Kommissionen på grundlag af mandatet om »To undertake studies on the harmonised technical conditions for the 1 900-1 920 MHz and 2 010-2 025 MHz frequency bands (»Unpaired terrestrial 2 GHz bands«) in the EU« (at undersøge de harmoniserede tekniske vilkår for frekvensbåndene 1 900-1 920 MHz og 2 010-2 025 MHz i EU), rapport godkendt den 6. marts 2015 af CEPT's udvalg for elektronisk kommunikation.
   
      (9)  ERC Recommendation 25-10 on frequency ranges for the use of temporary terrestrial audio and video Service Ancillary to Broadcasting/Services Ancillary to Programme making (SAP/SAB) links (incl. Electronic News Gathering and Outside Broadcasting (ENG/OB)) (anbefaling 25-10 fra Den Europæiske Radiokommunikationskomité om frekvensafstemningsområder til brug for midlertidige jordbaserede lyd- og videotjenester i forbindelse med transmission/tjenester i tilknytning til links til udarbejdelse af programmer (herunder elektronisk nyhedsindsamling og udendørstransmission).
   
      (10)  Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (EFT L 91 af 7.4.1999, s. 10).
   
      (11)  Europa-Parlamentets og Rådets direktiv 2014/53/EU af 16. april 2014 om harmonisering af medlemsstaternes love om tilgængeliggørelse af radioudstyr på markedet og om ophævelse af direktiv 1999/5/EF (EUT L 153 af 22.5.2014, s. 62).
   
      BILAG
      
         PARAMETRE, JF. ARTIKEL 3
      
      I dette bilag forstås der ved e.i.r.p. ækvivalent isotropisk udstrålet effekt, som er produktet af den effekt, der sendes til antennen og antenneforstærkningen i en given retning i forhold til en isotrop antenne (absolut eller isotrop forstærkning).
      
         e.i.r.p. for video-PMSE
      
      
                  Forbindelsens type
               
               
                  e.i.r.p.
               
            
                  Trådløst kamera
               
               
                  – 7 dBW
               
            
                  Bærbar videoforbindelse
               
               
                  16 dBW
               
            
                  Mobil videoforbindelse
               
               
                  10 dBW
               
            Der kan overvejende godkendes adgang til frekvensbåndet i forbindelse med lokale foranstaltninger. Disse lokale foranstaltninger kan udformes, så der tages hensyn til faktorer såsom det sted, hvor frekvensbåndet anvendes, samt de tekniske karakteristika ved anvendelse af frekvensbåndet til video-PMSE eller eksisterende tjenester.
      Medlemsstater kan tilpasse e.i.r.p.-grænseværdierne for video-PMSE i tabellen, hvis lokale forhold i den pågældende medlemsstat og i tilgrænsende medlemsstater tillader højere grænseværdier, uden at det går ud over sameksistensen med eksisterende tjenester.